Lund Svindal med ny superhjelm – NRK Sport – Sportsnyheter, resultater og sendeplan
Aksel Lund Svindal klar for verdenscupen med ny superhjelm
Hjelmen fra norske «Sweet Protection» tar ni timer å lage ved hjelp av Formel 1-teknikk. Det skal ikke stå på hodeplagget når Aksel Lund Svindal starter jakten på sin tredje sammenlagte verdenscupseier om elleve dager.
Aksel Lund Svindal med ny superhjelm
Publisert 17.10.2012, kl. 21.35
– Det er litt tilfeldig. Jeg har ikke så veldig mange norske samarbeidspartnere. Da er det kult når du, uten å vite om det egentlig, finner noe av det beste som er i verden, i Norge, sier Aksel Lund Svindal til NRK.
Tre år å utvikle
Superhjelmen har tatt over tre år å utvikle og gir mer beskyttelse uten å bli tyngre eller mer klumpete. I dag håndlages den på en fabrikk i Italia, med samme teknikk som brukes til å lage Formel-1-biler.
Om elleve dager gjør racinghjelmen Rooster Costa sin alpine verdenscupdebut når Aksel Lund Svindal stiller til start i Sölde, Østerrike.
Ni timer tar den møysommelige prosessen med å lage en hjelm, en teknikk alpintmiljøet har sperret øynene opp for.
NRK vet at en rekke utenlandske utøver nå jobber på spreng for å sikre seg hjelmen.
– Spesielt kanadierne. De har hatt mye trøbbel med hjernerystelser. Flere på laget har vært ute lenge på grunn av for mange hjernerystelser, sier Lund Svindal.
Foreløpig alene om hjelmen
Men selv om utlendingene presser på for å skaffe seg den norske hjelmteknologien, blir nordmannen alene om å bære den i verdenscupen. Til konkurrentens frustrasjon.
– Jeg prøvde å forklare at dette var litt i startfasen, og at det ikke var sikkert at det var ni hjelmer klare neste helg, men de var ikke så tålmodige og prøver andre varianter. Så får vi se om det er flere som har den like kjapt, sier nordmannen.